**อย. แจงชาบางประเภทใส่สีได้ แนะวิธีบริโภคอย่างปลอดภัย**

 ​จากกระแสข่าวแชร์เรื่องชาใส่สี อย. เผยชามีหลายประเภท บางประเภทอนุญาตให้ใส่สีผสมอาหารได้ในปริมาณไม่เกินที่กฎหมายกำหนด ซึ่งเป็นไปตามมาตรฐานสากล แนะผู้บริโภคอ่านฉลากก่อนซื้อ หากซื้อชาปรุงสำเร็จตามร้านให้ยึดหลักเลือกที่มีสีอ่อนตามธรรมชาติ

​ **นายแพทย์สุรโชค ต่างวิวัฒน์ เลขาธิการคณะกรรมการอาหารและยา** เปิดเผยว่า จากการที่มีกระแสข่าวแชร์ทางออนไลน์เกี่ยวกับชาใส่สี yellow no 6 หรือสี sunset yellow สำนักงานคณะกรรมการอาหารและยา (อย.) ขอชี้แจงข้อเท็จจริงในเรื่องนี้ว่า ผลิตภัณฑ์ชามีหลายประเภท ได้แก่
ชาใบ ชาผงสำเร็จรูป และชาปรุงสำเร็จ ซึ่งส่วนใหญ่ชาที่มีการใส่สี จะเป็นประเภทชาปรุงสำเร็จ ที่มีการปรุงแต่งสีกลิ่นรส ตามกฎหมายจะอนุญาตให้ใส่สี yellow no 6 หรือสี sunset yellow ได้ไม่เกิน 100 มิลลิกรัมต่อกิโลกรัม ในสภาพพร้อมบริโภค ซึ่งสอดคล้องตามมาตรฐานสากล โดยองค์การอนามัยโลก (WHO) ถือว่าสีดังกล่าวยังปลอดภัยสำหรับการใช้ในอาหารตามขีดจำกัดที่กำหนด อย่างไรก็ตาม ควรมีการควบคุมการใช้และการบริโภคอย่างเหมาะสมเพื่อป้องกันการใช้ในปริมาณที่เกินขีดจำกัดที่กำหนดไว้

​ สำหรับความเกี่ยวข้องกับภาวะสมาธิสั้นในเด็ก จากผลการศึกษาวิจัยยังมีข้อมูลไม่เพียงพอที่ระบุได้ว่าสีผสมอาหารสังเคราะห์เป็นสาเหตุทำให้เกิดสมาธิสั้นในเด็ก ทั้งนี้ การเลือกซื้อชาในภาชนะบรรจุมารับประทาน ควรเลือกผลิตภัณฑ์ที่ได้รับอนุญาต สังเกตบนฉลากต้องมีเลข อย. ชื่อที่ตั้งของผู้ผลิตหรือนำเข้า มีการแสดงส่วนประกอบของชา หากต้องการดื่มชาที่มีสีและกลิ่นตามธรรมชาติของชานั้น ให้เลือกใบชาหรือผงชาเป็นส่วนประกอบหลักโดยในส่วนประกอบที่แสดงบนฉลากจะไม่มีสีและน้ำตาล แต่หากต้องการดื่มชาปรุงสำเร็จที่มีการแต่งสี และปรุงรส เช่น เติมน้ำตาล บนฉลากจะมีการแสดงคำว่า “สีสังเคราะห์ หรือสีธรรมชาติ (INS…หรือ ชื่อของสี) เช่น สี INS110 หรือ สี Sunset yellow

​ **นายแพทย์สุรโชค ต่างวิวัฒน์ เลขาธิการฯ** กล่าวเพิ่มเติมว่า ในการดื่มชาผู้บริโภคควรสังเกตสี
เมื่อชงพร้อมดื่มแล้ว จะต้องมีสีตามธรรมชาติ ไม่เข้มฉูดฉาด ส่วนการซื้อเครื่องดื่มชาตามร้านค้าหรือคาเฟ่ ควรเลือกซื้อเครื่องดื่มชาสีอ่อน ไม่เข้มฉูดฉาดเช่นเดียวกัน และไม่ควรดื่มวันละหลาย ๆ แก้ว ควรเลือกดื่มเครื่องดื่มให้หลากหลายเพื่อลดความเสี่ยงจากการได้รับสีผสมอาหารชนิดเดิมซ้ำ ๆ เพื่อความปลอดภัยต่อสุขภาพ​

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 10 กุมภาพันธ์ 2568 ข่าวแจก 106 / ปีงบประมาณ พ.ศ. 2568**